Николай Лилиев
Не зная, тоя път извежда…

chitanka.info

J’aime l’horreur d’etre vierge…

Stephane Mallarme

Не зная, тоя път извежда

ли от миражите навън,

но любя тоя странен сън

на уморената надежда

да виждаш как с невидим плам

догарят бавно в миг тържествен

утехата да бъдеш сам

и ужасът да бъдеш девствен;

да чуваш чудния псалом

на изумяващата младост,

която в свойта буйна радост

любов разискря в твоя дом.

О миг божествен, миг тържествен

за несъбудената плът,

пленена в прокълнатий път

на ужаса да бъдеш девствен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.